Winkelier al sy drank kwyt ná beweerde oortreding‘n Polisielid stel ‘n inventaris op van al die items waarop beslag gelê is. (Foto: Facebook) ŉ Drankwinkeleienaar van Dundee in KwaZulu-Natal is sy hele voorraad drank kwyt nadat hy glo alkohol tydens die staat van algehele inperking verkoop het. Die polisie het ook beslag gelê op geslotebaan-televisietoestelle, die kasregister en ander elektroniese toerusting en het die Tayside-drankwinkel onbepaald in afsondering geplaas, het die provinsie se departement van ekonomiese ontwikkeling, toerisme en omgewingsake (EDTEA) gesê. Nomusa Dube-Ncube, die LUR, en amptenare van KwaZulu-Natal se drankowerhede en die polisie het die drankwinkel Sondag besoek en sake daar fluks aan die gang aangetref. Polisielede verwyder die items waarop beslag gelê is. (Foto: Facebook) Die man is vroeër gewaarsku om sy onderneming te sluit en ŉ saak is by die polisie aanhangig gemaak. Volgens die departement het die eienaar en sy seuns ontken dat hulle enigiets verkeerd gedoen het. Hulle kon egter nie sê wanneer die laaste transaksie aangegaan is nie. ŉ Advokaat verbonde aan die polisie het beveel dat die toerusting uit die winkel verwyder word en dat die winkel hangende verdere ondersoek gesluit moet word. “Dit is skokkend dat sakelui die wetgewing en bepalings oor die staat van afsondering so ooglopend ignoreer. Ons ondersoek bewerings dat die winkel deurlopend drank verkoop het,” het Dube-Ncube gesê. Die LUR het ook verskeie kleinhandelaars besoek. (Foto: Facebook) Dube-Ncube het verskeie groot kleinhandelaars besoek om bewerings dat pryse daar onbehoorlik verhoog is, te ondersoek. By een van die winkels het sy onder meer beveel dat beskadigde blikkies bone en vis van winkelrakke verwyder word. Die LUR het gesê die departement gaan verseker dat die wet ook tydens die afsonderingstydperk afgedwing word. Intussen is ŉ 33-jarige verdagte in Langa in die Wes-Kaap in hegtenis geneem skaars ure nadat daar by ŉ drankwinkel in die buurt ingebreek en alkohol weggedra is. Brig. Novela Potelwa, Wes-Kaapse polisiewoordvoerder, het gesê die polisie het intussen hulle teenwoordigheid in die gebied verhoog en soek na nog vermeende betrokkenes.